[{"text_idx": "#000000", "text": "\u2018Menai Oysters\u2019 yn gwella\u2019r amgylchedd gyda physgod cregyn cynaliadwy"}, {"text_idx": "#000003", "text": "Gyda phwysau cynyddol ar ddulliau cynhyrchu bwyd, gall pysgod cregyn cynaliadwy fod yn ateb fforddiadwy. Mae pysgod cregyn, sydd yn rhywogaeth allweddol, yn gwella eu hamgylchedd trwy bwmpio nitrogen a ffosfforws i\u2019r ecosystem."}, {"text_idx": "#000004", "text": "\u201cMae pawb yn so\u0302n am achub y blaned a throi\u2019n fegan,\u201d meddai Krijnen, \u201cOnd maen nhw\u2019n anwybyddu pysgod cregyn. Maen nhw\u2019n cynhyrchu protein uchel ei safon gyda fawr o fewnbwn ac mae\u2019r budd amgylcheddol o\u2019u tyfu\u2019n debyg i fudd codlysiau oherwydd maen nhw\u2019n delio gyda CO2. Mae pysgod cregyn cystal a\u0302\u2019r llysiau gorau ac yn cael eu tyfu heb ddefnyddio plaladdwyr.\u201d"}, {"text_idx": "#000005", "text": "Mae angen bod yn ofalus wrth dreillio cregyn gleision, \u201cNid yw\u2019r garthlong yn cyffwrdd a\u0302 gwaelod y mo\u0302r,\u201d eglura Krijnen, \u201cmaen nhw\u2019n tarfu\u2019n unig ar y gwaddodion sy\u2019n cael eu creu gan y cregyn gleision.\u201d"}, {"text_idx": "#000006", "text": "Pris rhwyd o gregyn gleision yw \u00a32.20 (pris cyfanwerthu) ac yn cynhyrchu rhyw 300g o gig. \u201cCymharwch hynny a\u0302 chost stecen 10owns,\u201d meddai Krijnen, \u201cMae pysgod cregyn yn cynnig gwerth go iawn am arian.\u201d"}, {"text_idx": "#000007", "text": "O Lundain y daw mwyafrif cwsmeriaid Krijnen. \u201cDysgais am bysgod cregyn wrth astudio ar gyfer fy MSc ac roeddwn yn gwybod taw marchnad arbenigol oedd hon. Roedd y cyfle ar stepen fy nrws,\u201d meddai Krijnen; graddiodd o Brifysgol Bangor."}, {"text_idx": "#000008", "text": "Mae\u2019r tarddiad yn hollbwysig, \u201cYn o\u0302l fy nghwsmeriaid, nid ydynt erioed wedi blasu pysgod cregyn fel rhai fi,\u201d dywed Krijnen, \u201cMae\u2019r llanw\u2019n golchi\u2019r gwelyau\u2019r creigiau gyda dw\u0302r llawn mwynau o\u2019r aber, sy\u2019n rhoi blas unigryw iddynt.\u201d"}, {"text_idx": "#000009", "text": "\u201cMae angen cynaeafu cregyn gleision sy\u2019n tyfu ar raffau yn 18 mis oed,\u201d meddai Krijnen \u201cMae\u2019n cymryd tair blynedd i gynaeafu\u2019r cnydau ar y gwely creigiau, ond mae\u2019r ansawdd yn eithriadol.\u201d Mae golau\u2019r haul a\u2019r llanw yn annog cregyn cadarn sy\u2019n aros ar gau\u2019n hirach ar o\u0302l eu casglu. \u201cBydd unrhyw beth sydd wedi cael bywyd anodd yn blasu\u2019n well,\u201d yn o\u0302l Krijnen, \u201cMae mwy o flas a hir oes gan ein cregyn gleision nag unrhyw beth sy\u2019n tyfu ar raff.\u201d"}, {"text_idx": "#000010", "text": "Mae natur yn cynnig heriau. \u201cGolchwyd 20,000 tunnell o gregyn gleision i ffwrdd yn ddiweddar yn ystod storm ar Fae Morecambe,\u201d meddai Krijnen. Mae\u2019r seren fo\u0302r yn ysglyfaethwr, \u201cMaen nhw\u2019n parcio ar welyau\u2019r creigiau ac yn aros yno nes bod popeth wedi ei fwyta,\u201d meddai Krijnen, gan ysgwyd ei ben. Mae adar y mo\u0302r yn fygythiad arall, ac ar gyfartaledd, dim ond rhyw 10% o\u2019i gnwd y mae Krijnen yn llwyddo ei gadw bob blwyddyn."}, {"text_idx": "#000011", "text": "Gall diddordeb y cyhoedd fod yn well, \u201cMater o addysgu ac ysbrydoli pobl yw,\u201d meddai Krijnen, \u201cAr o\u0302l i Keith Floyd goginio cregyn gleisio ar sioe deledu, gwerthodd un o\u2019m ffrindiau 12 tunnell ychwanegol o gregyn gleision yr un wythnos.\u201d"}, {"text_idx": "#000012", "text": "Doedd dim llawer o gyllid i\u2019w helpu adeg cychwyn y busnes, \u201cRoedd y banciau\u2019n amau dull mor arloesol o ffermio,\u201d meddai Krijnen a lansiodd ei fusnes gyda chymorth ei deulu. I helpu arbed arian, Krijnen ei hun wnaeth y rhan fwyaf o\u2019i offer, \u201cYn ystod y blynyddoedd cynnar,\u201d meddai dan chwerthin, \u201croeddwn yn fwy o beiriannwr na ffermwr.\u201d"}, {"text_idx": "#000016", "text": "Ffermydd arloesi enghreifftiol Greenwave Ocean Farming: busnes buddiol sy\u2019n mynd yn dda\nModel newydd yn dangos sut i dyfu gwymon a physgod cregyn heb dorri\u2019r banc na niweidio\u2019r amgylchedd.\nStraeon llwyddiant Adeilad Eco yw allwedd llwyddiant \u2018Halen Mo\u0302n\u2019\nDylunio adeilad mewn ffordd arloesol yn hwyluso rhewi prisiau am dair blynedd."}]